Deel XV van die WAT is nou beskikbaar - Afrikaans.com
Die Woordeboek van die Afrikaanse Taal doen dit sedert 1951 vir Afrikaans!
Van SKOOL tot by SRI LANKAANS: Deel XV van die WAT is nou beskikbaar en die Aanlyn WAT is bygewerk en verbeter.
Waar anders as in die WAT kry 'n mens sulke lekkerkrywoorde soos snoesel, snoeshaan, snoetbus, snoewery en snol? Almal woorde wat deel uitmaak van die WAT se jongste uitgawe.
Deel XV bevat ook 'n Addendum met bykans 1 000 nuwe woorde van A tot S. Die Addendum gee aan ons 'n idee wat sedert die publikasie van elke deel in Afrikaans gebeur het, beginnende by deel I in 1951. Aanlyn en amabokoboko was nog nie 'n vonkel in Afrikaans se oog in 1951 nie, ook nie banting, beurtkrag en CD nie. Gay, geelkaart, geheuestokkie, gemorskos, glasnost, google en hardeskyf was destyds nie eens 'n hersenskim nie.
Na 2020 slegs aanlyn
In Julie 2018 is vyf bykomende redaksielede by die WAT aangestel. Hulle is van Julie tot Desember 2018 intern opgelei en in Januarie 2019 het die hele redaksie begin werk aan deel XVI van die WAT waarmee die letter S afgesluit word. Deel XVI sal aan die einde van 2020 verskyn en is die laaste gedrukte weergawe van die WAT. Hierna sal WAT slegs aanlyn beskikbaar wees.
In samewerking met CText is 'n WAT-korpus ontwikkel wat 'n belangrike aanvulling is tot die WAT se materiaalversameling van 3,5 miljoen indekskaartjies. Die kaartversameling is egter ook gedigitiseer sodat dit elektronies geraadpleeg kan word in die samestelling van die WAT.
Bron: Willem Botha, Hoofredakteur WAT
Lees ook Jana Luther van VivA se blog oor die jongste deel van die WAT. Klik hier
Gaan lees gerus meer oor hul werksaamhede, woordeboeke en meer op WAT se webtuiste. Klik hier
Borg 'n Woord teen R100 per woord of Koop 'n woord teen R5000, dan behoort daardie woord net aan jou. Gaan lees hier hoe jy moet maak.